**SKELBIAMAS VIEŠAS KONKURSAS IŠORINIAMS KANDIDATAMS Į KAUNO TECHNOLOGIJOS UNIVERSITETO TARYBOS NARIO VIETĄ ATRINKTI**

Kauno technologijos universiteto (toliau – Universitetas) (viešoji įstaiga, K. Donelaičio g. 73, LT-44249 Kaunas, juridinio asmens kodas 111950581) Universitetinė rinkimų komisija, vadovaudamasi Lietuvos Respublikos mokslo ir studijų įstatymu, Kauno technologijos universiteto statutu (toliau – Statutas) ir Kauno technologijos universiteto tarybos narių rinkimų tvarkos aprašu (toliau – Aprašas), skelbia viešą konkursą (toliau – Konkursas) išoriniams kandidatams į Universiteto tarybos (toliau – Taryba) nario vietą likusiam 2017 m. išrinktos Tarybos kadencijos laikotarpiui atrinkti iš technologijoms imlaus verslo srities.

Išoriniai kandidatai į Tarybos narius – tai asmenys, nepriklausantys Universiteto personalui ir studentams (išskyrus asmenis, kurie dirba ar mokosi kitoje aukštojoje mokykloje arba jie yra išrinkti į kitų aukštųjų mokyklų valdymo ar savivaldos organus), kurie pretenduoja tapti Tarybos nariais.

Taryba atlieka šias funkcijas:

1) įvertinusi Universiteto senato (toliau – Senatas) siūlymus, tvirtina Universiteto viziją ir misiją, rektoriaus pateiktą strateginį veiklos planą, numato turtinius, finansinius ir žmogiškuosius išteklius strateginiam planui įgyvendinti;

2) įvertinusi Senato siūlymus, teikia Lietuvos Respublikos Seimui tvirtinti Statuto pakeitimus;

3) įvertinusi Senato nuomonę, svarsto ir tvirtina rektoriaus teikiamus Universiteto struktūros pertvarkos planus, būtinus strateginiam veiklos planui įgyvendinti;

4) įvertinusi Senato siūlymus, nustato Universiteto lėšų (taip pat lėšų, skirtų administracijos ir kitų darbuotojų darbo užmokesčiui) ir nuosavybės teise valdomo turto valdymo, naudojimo ir disponavimo jais tvarką;

5) įvertinusi Senato siūlymus, tvirtina Universiteto rektoriaus rinkimų viešo konkurso būdu organizavimo tvarką. Renka, skiria rektorių į pareigas ir atleidžia iš jų. Rektoriaus teikimu skiria prorektorius. Mokslo ir studijų veiklos organizavimo funkcijas atliekantys prorektoriai parenkami iš mokslininkų;

6) nustato Universiteto administracijos ir kitų darbuotojų parinkimo ir vertinimo principus;

7) tvirtina Universiteto vidaus tvarkos taisykles;

8) rektoriaus teikimu nustato studijų kainą ir įmokų, tiesiogiai nesusijusių su studijų programos įgyvendinimu, dydžius;

9) įvertinusi Senato siūlymus, nustato bendrą studijų vietų skaičių, atsižvelgdama į galimybes užtikrinti studijų ir mokslo, meno veiklos kokybę;

10) per vieną mėnesį patvirtina rektoriaus pateiktą Universiteto metinę pajamų ir išlaidų sąmatą ir šios sąmatos įvykdymo ataskaitą; gali inicijuoti Universiteto ūkinės ir finansinės veiklos auditą;

11) per vieną mėnesį tvirtina rektoriaus pateiktą Universiteto metinę veiklos ataskaitą, vertina veiklos atitiktį Universiteto strateginiam veiklos planui, pasiektus rezultatus ir jų poveikį;

12) užtikrina Universiteto atskaitingumą ir ryšį su visuomene bei steigėju, kiekvienais metais Universiteto leidiniuose ir interneto svetainėje informuoja visuomenę apie Universiteto strateginio veiklos plano vykdymo rezultatus iki kitų metų kovo 31 dienos;

13) kartu su Senatu ir administracija rūpinasi parama Universitetui ir užtikrina jo veiklos finansavimą;

14) įvertinusi Senato siūlymus, tvirtina Universiteto reorganizavimo arba likvidavimo planus ir teikia juos Lietuvos Respublikos Seimui;

15) rengia metinę savo veiklos ataskaitą ir kiekvienais metais iki balandžio 1 dienos ją paskelbia viešai Universiteto interneto svetainėje;

16) atlieka Statute ir kituose teisės aktuose nustatytas kitas funkcijas.

Konkurse gali dalyvauti nepriekaištingos reputacijos asmenys, turintys žinių bei gebėjimų, padedančių siekti Universiteto strateginių tikslų ir įgyvendinti Universiteto misiją.

Tarybos nariu tas pats asmuo gali būti ne ilgiau kaip dvi Tarybos kadencijas iš eilės.

Tarybos nariu negali būti Lietuvos Respublikos Prezidentas, Europos Parlamento nariai, Lietuvos Respublikos Seimo ir Vyriausybės nariai, savivaldybių merai ir savivaldybių tarybų nariai, politinio (asmeninio) pasitikėjimo valstybės tarnautojai, taip pat Universiteto darbuotojai, tiesiogiai pavaldūs rektoriui, bei įstaigų, įmonių ar organizacijų, kuriose Universitetas visuotiniame dalyvių susirinkime turi ne mažiau kaip 50 procentų visų juridinio asmens dalyvių balsų, vadovai ir jų pavaduotojai. Tarybos nariu negali būti Senato narys.

Kandidatai į išorinius Tarybos narius ne vėliau kaip iki 2020 m. sausio 17 d. 17.00 val. Universiteto Žmogiškųjų išteklių administravimo skyriui (adresu K. Donelaičio g. 73, 320 kab., LT-44249 Kaunas, tel. (8 37) 30 00 84, el. pašto adresas kristina.kolesnikiene@ktu.lt) privalo pateikti:

1. prašymą leisti dalyvauti Konkurse;
2. užpildytą ir pasirašytą Išorinio kandidato į Kauno technologijos universiteto Tarybą anketą ir jos elektroninę versiją *MS Word* formatu, kuri turi būti siunčiama aukščiau nurodytu elektroninio pašto adresu;
3. asmens tapatybę patvirtinančio dokumento kopiją.

Kandidatai gali pateikti dokumentus asmeniškai arba siųsti registruotu laišku.

Išoriniai kandidatai į Tarybos nario vietą atrenkami viešo konkurso būdu ir renkami Tarybos narių rinkimų konferencijoje, kuri įvyks 2020 m. vasario 25 d. Apie konferencijos laiką, vietą ir darbotvarkę bus skelbiama Universiteto interneto tinklalapyje ne vėliau kaip prieš 20 dienų iki numatytos konferencijos datos.

Detalus išorinių kandidatų atrankos ir rinkimų būdas nustatytas Aprašo VII–VIII skyriuose.

Rinkimų rezultatai bus skelbiami Universiteto interneto tinklalapyje, visi kandidatai apie rezultatus bus informuojami el. paštu, nurodytu jų užpildytoje anketoje.